Oos-Kaap skuts verdien platinum-status | News24
Oos-Kaap skuts verdien platinum-status
=Platinum-skuts (van links) Stuart Riddle, Mornay Eyre en Aldo Smith. Foto: verskaf
Die SA Jagters- en Wildbewaringsverenig-ing het onlangs hul jaarlikse gala-aand in Pretoria gehou waartydens skuts toekennings vir Platinum-status ontvang het.
Die toekenning is die hoogste toekenning wat 'n skut kan behaal. Die skuts uit die suidelike Oos-Kaap wat hierdie gesogte toekennings ontvang het was Stuart Riddle, Aldo Smith, Janlo Ferreira, Anton Knoetse jnr. en Mornay Eyre.
Die kompetisie behels heelwat mede-dinging op provinsiale vlak waar skuts die geleentheid kry om die beste moontlike telling in streekverband aan te teken. Na die streekskiet-kompetisies word die top 100 skuts van Suid-Afrika genooi om teen mekaar mee te ding vir die gesogte Platinum-status.
Die nasionale kompetisie is op die Generaal Piet Joubert skietbaan buite Hammans-kraal in Noord-Wes gehou. Die dag was gekenmerk deur uiters gesofistikeerde toerusting en weersonstandighede totaal anders as in die Oos-Kaap.
By die kompetisie word daar oor verskillende afstande na lewensgrootte diere- teikens geskiet, met verskeie tellings in die orgaanareas. Die areas waarna gemik word vir Platinum-status, is so groot soos 'n tennisbal. Van die 24 skote wat geskiet word is 9 skote sonder rus uit 'n vryhand posisie. Die verste skoot is 300 meter met 'n rus.